钦定古今图书集成/方舆汇编/边裔典/第061卷 > 《与黠戛斯书》前人
## 钦定古今图书集成/方舆汇编/边裔典/第061卷 > 《与黠戛斯书》前人

皇帝敬问黠戛斯可汗：将军谛德伊斯难珠至，览书
并白马二匹，具悉。可汗降精斗极，雄漠朔以为君，禀
耀旄头，分天街而建国，特表英豪之气，夙推统驭之
才，眷相嘉猷，载深寤叹。来书云，“温仵合将军归国后，
汉使不来。”温仵合去日朕书具云“速遣报章”，此当遣
重臣册命。自是可汗未谕此意，报答稍迟。此则寻欲
“遣使，只是延望来信。又云：‘金石路隔绝，盖为山川悠
远，未得与可汗封壤接连，非是两国之情，犹有阻隔，
想可汗明识，无复致疑’。”又云：“两地遣书，彼此不会，且
书不可以尽言，言不可以尽意。况蕃汉文字，传译不
同，只在共推赤心，永保盟好，岂必缘饰此语，以此交
欢？想每欲思惟，先思好意，不更疑惑，便是明诚。”又曰：
“欲除却两楹间恶刺，此之一事，最是嘉言。缘回鹘雄
据北方，代为君长，诸蕃臣伏，百有馀年。今可汗扫除
穹庐，大雪仇耻，功业既高于前古，威声已振于北荒，
固当深务远图，岂可更留馀烬。黑车子不度德量力，
敢保寇仇，则是侮慢可汗，独不向化。此而可忍，孰不
可容！况可汗前来云，求访送公主，使上天入地，必须
觅得。今若舍而不问，何以取信朕怀？想可汗前乘彼
盛秋，长驱精骑，问回鹘逋逃之罪，行黑车子后服之
诛，取若拾遗，役无再举，从兹荡定，岂不美欤！”来书又
云：“送公主到彼，无一语来。缘公主才离可汗五日，便
被回鹘劫夺，所遣来使，尽被伤杀。公主二年之中，流
离沙”漠，事已隔远，所以不再叙言。然赵蕃去日，已具
感悦之心，足表懃懃之意。又闻今秋欲移住回鹘牙
帐，灭其大国，便保旧居，足使诸蕃畏威，回鹘绝望，稍
近汉境，颇谓良图。所云“请发违兵马期集去处”，缘黑
车子犹去汉界一千馀里，在沙漠之中，从前汉兵未
尝到彼，已闻回鹘深意，常欲投窜安西。待“至今秋，朕
当令幽州、太原、振武、天德缘边四镇要路出兵。料可
汗攻讨之时，回鹘必当潜遁，各令邀截，便可枭擒。此
是军期，须如符契，想可汗必全大信，用叶一心。”谛德
伊斯难珠，朕已于三殿面对，兼赐宴乐，并依来表，不
更滞留，续遣重臣，便申册命。故先达此旨，令彼国明
知册命之礼，并依《回鹘》故事。可汗爰始立国，临长诸
蕃，须示邻壤情深，宗盟义重，以此镇抚，谁敢不从。宜
体至怀，共恢远略。春暖，想可汗休泰，将相以下并存
问之，遣书指不多及。